युवा कार्यक्रम एवं खेल मंत्रालय
चर्चा, परामर्श, सांस्कृतिक और अनुभव-साझा कार्यक्रम, आईआईएम रायपुर में कल आयोजित होने वाले यूथ-20 कार्यक्रम का हिस्सा होंगे
यूथ-20, जी-20 शिखर कार्यक्रमों का युवा समकक्ष है और यह औपचारिक रूप से मान्यताप्राप्त अकेला ऐसा मंच है, जो जी-20 से संवाद करने के लिये युवाओं को माध्यम उपलब्ध कराता है
यूथ-20 परामर्श कार्यक्रम युवा कार्यक्रम और खेल मंत्री श्री अनुराग सिंह ठाकुर के साथ युवा संवाद की मेजबानी करेगा
चर्चा, परामर्श, सांस्कृतिक और अनुभव-साझा कार्यक्रम, आईआईएम रायपुर में कल आयोजित होने वाले यूथ-20 कार्यक्रम का हिस्सा होंगे। यूथ-20, जी-20 शिखर कार्यक्रमों का युवा समकक्ष है और यह औपचारिक रूप से मान्यताप्राप्त अकेला ऐसा मंच है, जो जी-20 से संवाद करने के लिये युवाओं को माध्यम उपलब्ध कराता है। पूर्वावलोकन प्रेस वार्ता में आईआईएम, रायपुर के निदेशक डॉ. राम कुमार ककानी ने कार्यक्रम के बारे में बताया कि इस वर्ष युवाओं के लिये पांच विषय तय किये गये हैं: 1) कार्य का भविष्यः उद्योग 4.0, नवाचार और 21वीं शताब्दी; 2) शांति-स्थापना और समाधानः युद्धहीन युग में प्रवेश; 3) जलवायु परिवर्तन और आपदा जोखिम मोचनः निरंतरता को जीवन शैली बनाना; 4) साझा भविष्यः लोकतंत्र और शासन में युवा; 5) स्वास्थ्य, आरोग्य और खेलः युवाओं के लिये एजेंडा।
उदीयमान नेतृत्व के लिये सर्वाधिक प्रभावशाली अंतर्राष्ट्रीय राजनयिक मंचों में शामिल होने के नाते, यह आठ आधिकारिक संलग्नता समूहों का हिस्सा है, जो जी-20 के दायरे में काम करते हैं।
विस्तृत जानकारी देते हुये डॉ. ककानी ने कहा कि आईआईएम रायपुर में यूथ-20 परामर्श कार्यक्रम “शांति-स्थापना और समाधानः युद्धहीन युग में प्रवेश” पर केंद्रित होगा। युवा कार्यक्रम और खेल मंत्री श्री अनुराग सिंह ठाकुर कार्यक्रम के मुख्य अतिथि होंगे। आईआईएम रायपुर परिसर में आयोजित होने वाले वाई-20 कार्यक्रम में लगभग 240 विदेशी और भारतीय प्रतिनिधियों के साथ छत्तीसगढ़ के 75 कॉलेजों के शिक्षार्थी हिस्सा लेंगे। उन्होंने आगे कहा, “भावी पीढ़ी के लिये युद्ध कोई विकल्प नहीं है। यू-20 शिखर परामर्श प्रक्रिया युवाओं के लिये बिलकुल सही मंच है, जहां वे अपनी आवाज, अपने विचारों को साझा कर सकते हैं तथा यह सुनिश्चित कर सकते हैं कि यह अनोखी शांति-स्थापना प्रक्रिया जटिल व आपस में जुड़े मुद्दों को आधुनिक विचारों के प्रकाश में निष्पक्ष रूप से देख सके।” सम्मेलन में भारत और दुनिया भर से गणमान्य लोग सम्मिलित होंगे। केंद्रीय जनजातीय कार्य राज्यमंत्री श्रीमती रेणुका सिंह विशिष्ट अतिथि के रूप में सम्बोधित करेंगी। सम्मेलन में अनेक पैनल चर्चायें, प्रमुख वक्तव्य और अनुभव-साझा सत्रों का आयोजन किया जायेगा।
डॉ. ककानी ने फिर कहा कि तीन पैनल चर्चाओं में तनाव के समाधान, शांति स्थापना, शांति प्रक्रिया, शांति बनाये रखने और समुदायों के बीच आम सहमति बनाने जैसे अनेक पक्षों पर विचार किया जायेगा।
इन चर्चाओं को सार्थक और सार-गर्भित बनाने के लिये युद्धक्षेत्रों में काम करने वाले पत्रकार, सशस्त्र बलों के वरिष्ठ अधिकारी, पूर्व वामपंथी उग्रवादी, सिविल अधिकारी और चुने हुये पदाधिकारी हिस्सा लेंगे।
वाई-20 परामर्श कार्यक्रम श्री अनुराग सिंह ठाकुर के साथ एक युवा-संवाद की भी मेजबानी करेगा। युवा-संवा युवाओं के लिये ऐसा अनोखी अवसर है, जहां वे श्री ठाकुर के साथ बातचीत करके शांति स्थापना व तनाव के समाधान पर अपने विचार साझा कर सकते हैं।
युवा कार्यक्रम और खेल मंत्रालय के निदेशक श्री पंकज सिंह ने वाई-20 पहलों को प्रोत्साहित और उसका समर्थन करने के बारे में बताया।
वाई-20 परामर्श कार्यक्रम रायपुर और छत्तीसगढ़ के लिये एक महत्त्वपूर्ण अवसर है कि वे इसके माध्यम से छात्रों व युवाओं के बीच शांति स्थापना के प्रति उत्साह पैदा करने के लिये अपनी प्रतिबद्धता दिखा सकते हैं। इस कार्यक्रम की मेजबानी करने में संस्थान को गर्व है और प्रतिभागियों का स्वागत करने के लिये तैयार है।